**Møbelvandring i Stordal**

Stordal var kommunen der det var fleire fabrikkar enn arbeidsledige! I ein kommune med ca 1000 innbyggjarar var det i 1992 633 arbeidsplassar, av desse 400 i møbelindustrien. Nær ein tredel av desse pendla inn til kommunen til arbeid.

Møbelnæringa var i mange tiår så dominerande at Stordal også vart kalla Stoldal. Bedrifter som Hove Møbler, Pedro, Helland, Stordal Møbel, Aarflot, Vad, Breivik, Sitwell med fleire har sett solide spor etter seg i norsk møbelsoge. Framleis er det livskraftige møbelbedrifter i Stordal, men nokre av desse bedriftene er no ein «saga blott», og fabrikkbygga er fylte med ny aktivitet. Den stolte møbelsoga til stolbygda lever likevel framleis i minnet til mange som fekk gode arbeidsliv i denne industrien.

Laurdag 19. september vil Møbelmuseet i Sykkylven vere med på å friske opp att desse minna ved å arrangere ei møbelvandring i industriområdet ved strandkanten. Møbelmuseet er eit museum og dokumentasjonssenter for den norske møbelindustrien, og har vore med på å arrangere slike vandringar fleire stader i landet. Dette er første gongen museet skipar til ei møbelvandring i Stordal.

Eit naturleg utgangspunkt for vandringa vert den flotte bautaen av møbelarbeidaren som nyleg vart avduka i Stordal sentrum. Herifrå går vi vidare til rekka av møbelfabrikkar som låg langs med Strandgata som perlar på ei snor. Ved kvar av fabrikkane vil vi få informasjon om hovudtrekka i bedriftssogene ved personar som har vore knytte til bedriftene.

Vandringa vert avslutta med ei sosial samling med kaffi og kaker i Frivilligsentralen sine lokale i tidlegare Aarflot møbelfabrikk. Frivilligsentralen er også medarrangør av vandringa som vert leia av tidlegare møbelmann og Stordal-ordførar Olav Bratland.

For Møbelmuseet, avd. av Viti

Eldar Høidal

Avdelingsleiar

Mob. 90018419